Vasvár Város Képviselő-testülete

**J e g y z ő k ö n y v**

Vasvár Város Önkormányzata Képviselő-testülete 2012. május 17-én megtartott üléséről

**Határozatok:**

 141. RÉGIÓHŐ KFT Vasvár közigazgatási területét érin- tő pályázatához készfizető kezesség vállalása

 142-143. Kneipp projekthez a Vasváron létesítendő be-

 ruházás összegének éven belüli megelőlegezése a

 projekt utófinanszírozása miatt

 144. Pályázat benyújtása a TÁMOP „Iskolai tehetség-

 gondozás” pályázati kiírásra

 145. Könyvtár TÁMOP „Tudásdepó-Expressz” pályázatának

 benyújtásához hozzájárulás

Vasvár Város Képviselő-testülete

**J e g y z ő k ö n y v**

**Készült** Vasvár Város Önkormányzata Képviselő-testülete 2012. május 17-én megtartott üléséről.

**Az ülés helye:** Városháza nagyterme

**Jelen voltak:** Tóth Balázs alpolgármester, Dr. Fabók Ti-

 bor, Sejber Mihály, Galambos István, Dr.

 Pataky Pál és Fixl László képviselők (6 fő)

**Távolmaradását előre bejelentette:** Kovács Tilda polgár-

 mester

**Tanácskozási joggal jelen voltak:**

 Dr. Ódor Ildikó jegyző,

 Pálláné Dr. Lakics Erika aljegyző,

 Kónya Emília és Varga Zoltán osztályve-

 zetők,

 Babos Eszter pályázati ügyintéző,

 Németh István a RÉGIÓHŐ KFT ügyvezető i-

 gazgatója,

 Gyöngyösi Zsuzsanna a Dr. Bendefy László

 Városi Könyvtár igazgatója,

 Sejberné Szabó Marianna a Kardos László

 Általános Iskola igazgatóhelyettese,

**Tóth Balázs alpolgármester** köszöntötte a megjelenteket. Megállapította, hogy a képviselő-testület határozatképes, az ülést megnyitotta. Javasolta a meghívóban szereplő napirend megtárgyalását.

Képviselő-testület a napirend megtárgyalásával 6 igen szavazattal – ellenszavazat és tartózkodás nélkül – egyhangúlag egyetértett, majd a napirendet az alábbi sorrend szerint jóváhagyta:

* 1. RÉGIÓHŐ KFT Vasvár közigazgatási területét érintő pályázatához készfizető kezesség vállalása

Előadó: TÓTH BALÁZS alpolgármester

* 1. „A KENIPP összeköt – Határon átnyúló egészség- és turizmusfejlesztés a klasszikus Kneipp természetgyógyászat jegyében” című L00047 számú, az Ausztria-Magyarország Határon Átnyúló Együttműködési Program 2007-2013. projekthez a Vasváron létesítendő beruházás összegének éven belüli megelőlegezése a projekt utófinanszírozása miatt

Előadó: TÓTH BALÁZS alpolgármester

* 1. Kardos László Általános Iskola az „Iskolai tehetséggondozás” című pályázati felhívásra (TÁMOP-3.4.3-11/2) készített pályázatának megtárgyalása

Előadó: TÓTH BALÁZS alpolgármester

* 1. Dr. Bendefy László Városi Könyvtár a Társadalmi Megújulás Operatív Program „Tudásdepó-Expressz” – A könyvtári hálózat nem formális és informális képzési szerepének erősítése az élethosszig tartó tanulás érdekében” című TÁMOP-3.2.4.A-11/1 kódszámú pályázaton való részvételének megtárgyalása

Előadó: TÓTH BALÁZS alpolgármester

1. **napirendi pont:**

**RÉGIÓHŐ KFT Vasvár közigazgatási területét érintő pályázatához készfizető kezesség vállalása**

**Németh István ügyvezető igazgató** szóbeli kiegészítésében kifejtette: Szükségessé és lehetségessé vált egy nagyszabású eszközrekonstrukciós, eszközpótló program elindítása a Kft-nél a három várost érintően. A fizikai és erkölcsi avulás, valamint a kor energiafelhasználási hatékonyságának már nem megfelelő eszközök cseréje mindenképpen indokolt lenne. A távvezetékek hővesztesége nem mindegy hogy mennyi, a hőenergiává való átalakítás vesztesége szintén nem mindegy mennyi, továbbá a cirkulációt biztosító keringető szivattyúk villamos energia felhasználása sem mindegy, hogy mennyi. Ezek telepítése óta a technika javult, az energia drágult. A technika fejlődésének követésére a hatékonyabb eszközök beépítése egy lehetőség, az energia drágulás miatt pedig szükséges, hogy ezeket az eszközöket korszerűbbre cseréjék. A program fő célja a kazánok, távhővezetékek, hőközponti keringető szivattyúk, üzemi berendezések cseréje, valamint a felügyeleti rendszer korszerűsítése, bővítése. A táblázat tartalmazza, hogy a három városban konkrétan mi valósul meg. Elkezdték az előkészítő munkát több mint egy évvel ezelőtt. 2011 augusztusában tudták beadni az Energia Központ Kft-hez a pályázatot, majd idén március 6-án kapták az értesítést, hogy nyert a pályázat 50 %-os támogatottsági intenzitással. A projekt teljes költsége 424 mFt. Ennek 50 %-a, vagyis 212 mFt a támogatás és ugyanennyi az önrész. Ennek az önrésznek még a töredéke sem áll a cég rendelkezésére. A távhőszolgáltatásban nincs lehetőség a bevételt ilyen célra fordítani, tartalékolni kell. Kiemelte, hogy a pályázat Európai Uniós forrás. Mivel nincs önerejük, ezért eleve úgy tervezték, hogy a saját forrást banki hitelből biztosítják. Jelenleg ott tartanak, hogy a bankok részére közbeszerzést írtak ki. Május 30-án jár le a határideje a bankok beruházási hitel pályázatának. Három bank indult a tenderen. Most dolgoznak az ajánlatok kidolgozásán. A bankok hitelfedezetet követelnek (ingatlan, értékpapír, stb.), amivel nem rendelkezik a cég. Ezért döntött úgy a taggyűlés a kérésükre, hogy az önkormányzatok közösen készfizető kezesség biztosítékot nyújtsanak erre a hitelfelvételre. Jelen előterjesztés tehát azt szolgálja, a képviselő-testület döntsön arról, hogy ezt a kezességet megadja a RÉGIÓHŐ KFT számára. Ha ez megvan és kedvező ajánlatot kapnak a bankoktól, legalább is egytől, akkor nagy valószínűséggel egy újabb ülésen a hitelszerződést kell majd megtárgyalni. Hangsúlyozta, hogy a pályázat kidolgozásakor minden városnál a szükségességet és az aktuális helyzetet vették figyelembe. Vasváron az égető helyzet a távhővezetékek rossz állapota. Szinte teljes egészében a távhővezetékek cseréje tölti ki ezt a programot, illetve a 29 darab hőközponti keringető szivattyú cseréje. A távhővezetékek cseréjével el lehet már érni 2-4 %-os hőenergia megtakarítást, a korszerű keringető szivattyúk beépítésével pedig akár 60 %-os villamosenergia megtakarítás is elérhető. Az ezekből származó költségcsökkenés teszi ki azt az összeget, amiből szeretnék a hiteltörlesztést biztosítani. Óvatos számításaik szerint évi 40 mFt összes költségmegtakarítás képződne a mostani energiaárakkal számolva. Így a projekt megtérülési ideje 10 éven belül lenne.

**Tóth Balázs alpolgármester** kiemelte, Vasvárra 63 mFt esik a beruházásból. Ennek felére, 31.600 eFt-ra kellene készfizető kezességet vállalni.

**Galambos István tanácsnok** az iránt érdeklődött, hogy a 40 mFt-os megtakarításból Vasvár milyen arányban részesül? Megítélése szerint Vasváron nem a 40 mFt 14 %-a lesz a megtakarítás, hanem ennél kevesebb.

**Németh István ügyvezető igazgató** válaszolt: Egyetértett tanácsnok úr következtetésével, miszerint a nagyobb arányú megtakarítás abban a városban lesz, ahol kazáncsere is történik. Szükségesnek tartotta azonban elmondani: Az, hogy nagyobb %-os megtakarítás jelentkezik máshol, az hozzásegítette azokat a városokat is a pályázathoz, ahol kisebb arányú a megtakarítás. A megtakarítást összességében a 3 városra számolták, nem városonként. Bizonyos megtakarítási % ugyanis a pályázat egészére elvárt.

**Galambos István tanácsnok** megkérdezte, hogy a törlesztő részlet milyen terhet ró a városra, ami 2 éves türelmi idő után kezdődik, és folytatódik 8 éven át.

**Németh István ügyvezető igazgató** közölte, hogy ezt városonként külön-külön nem számolták ki.

**Tóth Balázs alpolgármester** annak a véleményének adott hangot, jó lenne különvenni a projekt hatásait városonként.

**Németh István ügyvezető igazgató**: A megtakarítás különválasztható. A villamosenergia, a hőenergia felhasználás a bérelszámoló rendszerben jelenleg is el van különítve költséghelyekre. Tehát ez önmagában automatikusan rendeződik, minden évben elkészül a mérleg kalkuláció városokra lebontva.

**Galambos István tanácsnok** megkérdezte, hogy mikor merült fel először költség az előkészítéssel kapcsolatban.

**Németh István ügyvezető** **igazgató:** 2011-ben, majd 2012-ben merültek fel költségek.

**Dr. Pataky Pál tanácsnok** rámutatott: Az anyagban 6,47 %-os megtérülési ráta van. Ez azt jelenti, hogy 15,5 év alatt térül meg a beruházás?

**Németh István ügyvezető** **igazgató** válaszolt: Igen, támogatási összeg nélkül számolva. Támogatással együtt viszont tíz éven belül megtérül a számítások szerint.

**Dr. Pataky Pál tanácsnok** felhívta a figyelmet, jó lenne ha még a szennyvízcsatornázást követő úthelyreállítások előtt megtörténne a távhővezetékek cseréje, ne kelljen újrabontani az utakat.

**Németh István ügyvezető igazgató** közölte, hogy egyeztetni fognak a Műszaki Osztállyal ezügyben.

**Dr. Pataky Pál tanácsnok** elmondta, többször előfordult tavasszal a központi orvosi ügyeleten, hogy a távfűtés jó időben is üzemelt. Ez a projekt megteremti-e annak lehetőségét, hogy szabályozni lehessen a hőmérsékletet nemcsak az orvosi ügyeleten, hanem a többi intézménynél is (pl. iskola), annyi energiát fizessenek, amennyi kell.

**Németh István ügyvezető igazgató** elmondta, hogy ezt a problémát a radiátoroknál kellene megoldani termosztát szeleppel. Ez a pályázat nem erre a célra szolgál. Folyamatosan foglalkoznak azonban ezzel a felvetéssel. Az épület tulajdonosának a feladata, hogy felszereltesse ezeket a szabályzókat. Önkormányzati rendelet szabályozza azt, hogy amennyiben három napon keresztül 12 Celsius fok alatt van a külső hőmérséklet, akkor a negyedik napon be kell fűteni. Ha egy nap 15 Celsius fok fölé emelkedik, akkor a következő napon nem kell fűteni. Aki ettől eltérően akar fűtést igénybe venni, annak a közös képviselő útján kell kérnie. Az általános iskolának önálló hőközpontja van. Egyedi hőmennyiség mérővel rendelkezik, bármikor leolvasható az aktuális fogyasztás. Az önkormányzati lakások esetében a radiátorokra szerelt költségelosztók biztosítják az egyedi hőszabályozást.

**Tóth Balázs alpolgármester** kérte, ne térjenek el a tárgytól, a készfizető kezességvállalástól. Amikor beszámolója lesz a Kft-nek ezeket a kérdéseket fel lehet tenni.

**Sejber Mihály képviselő** megkérdezte, hogy a vezetékek méretezése független-e az energiatermelés módjától?

**Németh István ügyvezető igazgató** válasza igen volt.

**Dr. Fabók Tibor képviselő** az iránt érdeklődött, hogy másirányú kezességvállalása van-e az önkormányzatnak?

**Kónya Emília pénzügyi osztályvezető** válaszolt: Erről adatot is kell szolgáltatni rendszeresen azoknak a bankoknak, akikkel az önkormányzat kapcsolatban áll. Jelenleg készfizető kezességvállalás a Vasi Hegyhát Többcélú Kistérségi Társulás 8 mFt-os likvid hitelkeretének 30 %-ára, valamint a RÉGIÓHŐ KFT likvid hitelkeretére a tulajdoni hányad arányában van az önkormányzatnak.

**Tóth Balázs alpolgármester** reményét fejezte ki arra, hogy a kalkulált megtakarítás valósággá válik, és nem keletkezik az önkormányzatnak ebből a készfizető kezességvállalásból kötelezettsége. Több kérdés, hozzászólás nem lévén szavazásra tette fel az előterjesztésben található határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül -, egyhangúlag egyetértett, majd meghozta a következő határozatot:

**141/2012.(V.17.) számú képviselő-testületi határozat:**

A RÉGIÓHŐ KFT a KEOP-5.4.0/11-2011-0009 számú, 50 %-os támogatottságú pályázata önrészének finanszírozására beruházási hitelt vesz fel.

Vasvár Város Önkormányzata Képviselő-testülete a RÉGIÓHŐ KFT által közbeszerzési eljárás lefolytatása után megkötendő 215.000.000,-Ft keretösszegű beruházási hitele és annak járulékából, a teljes 425.279.332,-Ft beruházásból a Vasváron megvalósuló 63.383.787,-Ft összegű beruházás arányából 31.691.894,-Ft és járulékai erejéig vállal készfizető kezességet.

Felelős: KOVÁCS TILDA polgármester

Határidő: azonnal

**Németh István ügyvezető igazgató** megköszönte a képviselő-testületnek a pozitív döntést.

1. **napirendi pont:**

**„A KENIPP összeköt – Határon átnyúló egészség- és turizmusfejlesztés a klasszikus Kneipp természetgyógyászat jegyében” című L00047 számú, az Ausztria-Magyarország Határon Átnyúló Együttműködési Program 2007-2013. projekthez a Vasváron létesítendő beruházás összegének éven belüli megelőlegezése a projekt utófinanszírozása miatt**

**Tóth Balázs alpolgármester** szóbeli kiegészítésében kiemelte: Régóta húzódó, 95 %-os támogatottságú projektről van szó. Lényege, hogy a Vasi Hegyhát Többcélú Kistérségi Társulás fog hitelt felvenni. A társulás önmagában nem hitelképes, ezért az önkormányzatok készfizető kezességet vállalnak a beruházás arányában.

**Dr. Ódor Ildikó jegyző** kifejtette: Két éve húzódik az ügy, amit már többször tárgyalt a képviselő-testület. A probléma mindig az volt, hogy utófinanszírozott a beruházás, amihez a megfelelő fedezetet nem tudtuk előteremteni. A Budapest Bankkal tárgyaltunk. Lehetőség mutatkozik arra, hogy a közbeszerzést, amit kiírtunk a Kneipp beruházásra, eredménnyel lezárjuk, és talán a hitelszerződést is meg tudjuk kötni. Múlt héten döntött a társulás. Úgy terveztük, hogy hétfőtől minden érintett településen döntés születik. Sajnos azonban csak ma véglegesedett az utolsó táblázat, ami alapján kimutatásra került, hogy Vasvárt is mekkora összegű készfizető kezesség terhelné. Két dologról kellene dönteni. A Vasvárra eső beruházási összeg 27.066.206,-Ft forint pénznemben számolva. A hitelfelvétel viszont euróban történik, mert akik bedolgoznak a társulásba, euróban fogják kapni a munkájuk ellenértékét. A projekthez 15 % támogatást már kapott a társulás. Ez nagyjából el is ment a projektmenedzsmentre. Most a beruházási összeg 85 %-a hitel, amire készfizető kezességet kell vállalni. A Budapest Bank hajlandóságot mutat arra, hogy ad hitelt. Problémát jelentettek az árazások a napokban, az egymásközti viszonyok elszámolásai, illetve az, hogy 13 önkormányzat a résztvevő és van 2 külső szerv (egyik magánszemély, a másik egyesület). A magánszemélyt és az egyesületet összemosták a 13 önkormányzattal. Sikerült elérni, hogy megbontották ezt, mert közpénzből nem lehet készfizető kezességet vagy egyéb juttatást biztosítani külső szerveknek. A Vasvárra eső összeg úgy alakulna, hogy a készfizető kezesség vállalása mellett 17.076.206,-Ft-ot át kellene adni, amikor a beruházás készül. Erről is határozatot kellene hozni. Euróban kell adni a pénzt. Az akkori árfolyamot nem tudjuk, de mégis rögzíteni kellene a határozatban. Amikor polgármester asszony tárgyalt a közbeszerzésen egyedül talpon maradt beruházóval, akkor olyan ígéretet kapott, hogy Vasvárra a teljes összeget megelőlegezi. A bankkal tárgyalást folytattunk. A gazdasági stabilitásról szóló törvény egy önkormányzatnak sem engedi meg, hogy ilyen közös projekteknél akár 1,-Ft-tal is nagyobb hitelt vegyen fel 10 mFt-nál. Ha nagyobb hitel jutna rá, akkor kormányzati engedélyköteles lenne, ami fél év alatt sem bonyolódna le. Ezért 10 mFt alatt kell lenni. Mi 10 millió forintnak megfelelő euróban gondolkodtunk. Most, hogy 85 %-ra lementünk, annak érdekében, hogy a készfizető kezességvállalások arányosak legyenek, akár a 2 külső, akár a 13 önkormányzat vonatkozásában, a 8500 eFt-nak megfelelő eurót számoltuk ki. Erre kell készfizető kezességet vállalni. Egy évre veszi fel a társulás ezt az összeget. Tudni kell, hogy a többcélú kistérségi társulás mint jogi forma év végével megszűnik. Az új önkormányzati törvény passzusai hatályba lépnek, amelyek a többcélú társulásra vonatkozó törvényt hatályon kívül helyezik. Már többször elhangzott az a probléma, hogy utófinanszírozott a pályázat, és 6, bizonyos esetben 9 hónap alatt fordult meg egy számla, mivel van egy osztrák partner is. A 17.076.206,-Ft-nak megfelelő eurót az önkormányzat befizeti akkor, amikor Vasváron elkészül a Kneipp beruházás, és a műszaki ellenőr a szakmai igazolást megteszi. A banknak azt is kikötöttük, de a hitelszerződésben ennek nincs nyoma, egy külön mellékletben, záradékban rögzítik, ha Vasvár ezt a pénzt berakja, igényt tart arra, hogy soron kívül ebben az évben megforduljon a pénz. Hangsúlyozta, a maga részéről bízik abban, hogy elkészül a beruházás. 2011. június 30. volt a határidő a beruházásra. Fél év hosszabbítást kapott a társulás. A társulás a beruházó, így a létesítmények a társulás tulajdonába kerülnek. Vasvári ingatlanon társulási tulajdon keletkezik. 2022-ig fenntartási kötelezettség van. Ha a társulás megszűnik, akkor a fenntartási kötelezettség az önkormányzatokat terheli. A mai döntés lényege, hogy a KNEIPP projekt Vasváron megvalósuló részére készfizető kezességet kell vállalni 8.500.000,-Ft összegnek megfelelő euróra, illetve 17.076 eFt-ot készpénzben kell átadni.

**Dr. Pataky Pál tanácsnok** véleménye szerint most magas az euró értéke a forinthoz viszonyítva, a hitelfelvételtől nem kell félni.

**Dr. Ódor Ildikó jegyző** bízik abban, hogy a többi önkormányzatnál is meglesz a döntés, és eredményt lehet hirdetni.

**Tóth Balázs alpolgármester** több kérdés, hozzászólás nem lévén szavazásra tette fel a kiküldött 1. számú határozati javaslatot.

Képviselő-testület az 1. számú határozati javaslattal 6 igen szavazattal – ellenszavazat és tartózkodás nélkül -, egyhangúlag egyetértett, majd meghozta a következő határozatot:

**142/2012.(V.17.) számú képviselő-testületi határozat:**

Vasvár Város Önkormányzata tudomásul veszi, hogy a Vasi Hegyhát Többcélú Kistérségi Társulás Társulási Tanácsa „A Kneipp összeköt – Határon átnyúló egészség- és turizmusfejlesztés a klasszikus Kneipp természetgyógyászat jegyében” című, L00047 számú az Ausztria-Magyarország Határon Átnyúló Együttműködési Program 2007-2013 keretében rulírozó (megelőlegező) devizahitel felvételéről dönt 413.100 euró összegben.

A hitel célja: A Vasi Hegyhát Többcélú Kistérségi Társulás által a fent hivatkozott KNEIPP projektjéhez az utófinanszírozás miatt felvett rulírozó hitelhez beruházás arányos készfizető kezesség vállalása Vasvár Város Önkormányzata részéről.

A hitel futamideje: 1 év.

Hitelfedezet:

* A KNEIPP projektben részt vevő önkormányzatok (Alsóújlak, Csehimindszent, Gersekarát, Győrvár, Hegyhátszentpéter, Kám, Mikosszéplak, Olaszfa, Oszkó, Petőmihályfa, Rábahídvég, Szemenye, Vasvár) valamint Varga Károly magánszemély (Alsóújlak, Csurgó u. 38.) és a Hegypásztor Kör (Oszkó, Molnár A. u. 4., képviseli: Kovács István) beruházás arányosan készfizető kezességet vállalnak a beruházás arányos hitel erejéig a Budapest Bank Nyrt.-nél. Kivéve Olaszfa Község és Vasvár Város Önkormányzatát, akik a 10 millió feletti beruházási bekerülési összeget saját pénzügyi forrásból a Társulásnak megelőlegezik, annak számlájára kézpénzben befizetik.
* A projektben részt nem vevő Kistérségi Társuláshoz tartozó önkormányzatok (Bérbaltavár, Csehi, Csipkerek, Sárfimizdó, Telekes, Andrásfa, Pácsony, Egervölgy, Püspökmolnári, Nagytilaj) önkormányzatonként 10.000.- Ft összegű készfizető kezességet vállalnak a KNEIPP projekt megvalósításához.
* Vasvár Város Önkormányzata Képviselő-testülete jelen határozatával a településén megvalósuló Társulási KNEIPP beruházás erejéig készfizető kezességet vállal 29.590,95 euró összegben a Budapest Bank Nyrt.-nél és az erre vonatkozó készfizető kezességi szerződést megköti. Továbbá hozzájárulását adja, hogy ezen összeg erejéig a hitelnyújtó pénzintézet inkasszó jogot gyakoroljon az önkormányzat számlája felett.

Felhatalmazza a Polgármestert, hogy a fent leírt feltételek szerint történő társulási hitelfelvételhez kapcsolódó önkormányzat által vállalt készfizető kezességi szerződést és ennek érvényesítésére vonatkozó inkasszó megállapodást aláírja.

**Felelős:** KOVÁCS TILDA polgármester

**Határidő:** azonnal

**Tóth Balázs alpolgármester** ezt követően szavazásra bocsátotta a 2. számú határozati javaslatot.

Képviselő-testület az 2. számú határozati javaslattal 6 igen szavazattal – ellenszavazat és tartózkodás nélkül -, egyhangúlag egyetértett, majd meghozta a következő határozatot:

**143/2012.(V.17.) számú képviselő-testületi határozat:**

Vasvár Város Önkormányzata Képviselő-testülete, mint a Vasi Hegyhát Többcélú Kistérségi Társulás tagja „A Kneipp összeköt – Határon átnyúló egészség- és turizmusfejlesztés a klasszikus Kneipp természetgyógyászat jegyében” című, L00047 számú az Ausztria-Magyarország Határon Átnyúló Együttműködési Program 2007-2013 projekt keretében Vasvár településen megvalósítandó fejlesztési beruházáshoz a „Magyarország gazdasági stabilitásáról” szóló 2011. évi CXCIV. törvény 10.§ (2) bekezdés d) pontjára figyelemmel a 10 millió forint hitel feletti beruházás bruttó összegét, 17.076.206.-Ft-ot kamatmentes megelőlegező hitel formájában a Társulás számlájára befizeti, amikor a beruházás elkészül, s a műszaki ellenőr a szakmai teljesítési igazolást a kifogástalan, I. osztályú minőségben történő teljesítésről kiállítja.

A megelőlegező hitelnyújtás feltétele, hogy az erre jövő Európai Uniós projektből folyósítandó támogatás nem kerülhet engedményezésre a társulás számlájára történő megérkezést követően, azonnal visszautalandó Vasvár Város Önkormányzata számlájára a hitel megtérítéseként. Továbbá ez az összeg nem forgatható más beruházási célra a társulás által.

A Társulás kötelezettséget vállal, hogy amikor a számlájára a pályázati pénzügyi támogatás megérkezik, azt köteles a Társulás az önkormányzatnak visszautalni. Az árfolyam különbözeteket a felek egyelőre nem ismerik az euró és forint árfolyammozgások miatt, ami az elszámolásokban eltérést okozhat.

Felhatalmazza a polgármestert, hogy a megelőlegező hitel nyújtására vonatkozó megállapodást a Társulási Tanáccsal kösse meg e határozatban foglalt feltételekkel.

**Felelős:** KOVÁCS TILDA polgármester

**Határidő:** 2012. június 15.

1. **napirendi pont:**

**Kardos László Általános Iskola az „Iskolai tehetséggondozás” című pályázati felhívásra (TÁMOP-3.4.3-11/2) készített pályázatának megtárgyalása**

**Sejberné Szabó Marianna igazgatóhelyettes** szóbeli kiegészítést fűzött az írásos anyaghoz. Elmondta, hogy tehetséggondozásra szeretnének pályázni, melynek célja többek közt a tehetségazonosítás-, gondozás, fejlesztés, pedagógusok képzése, különböző programok szervezése. Előírás, hogy heti rendszerességgel foglalkozásokat kell tartani, ami lezárul egy nyári tehetséggondozó-, fejlesztő programsorozattal. A projekt 100 %-os támogatottságú. Legalább 5, legfeljebb 20 mFt-ra lehet pályázni. Az iskola 7.495 eFt-ra kíván pályázni. A konstrukció utófinanszírozású, ezért szükséges a költségek megelőlegezése 3 féléves ütemezés szerint. Ismertette az ütemezést, majd részletezte, hogy az egyes költségek milyen tartalmat takarnak. Véleménye szerint a tehetséggondozás olyan terület, ami kell, hogy kapjon támogatást. Elmondta, hogy a projekt 5 éves fenntarthatósága biztosított. A résztvevő pedagógusok vállalták, ha később nem kapnak pénzt, akkor is továbbviszik ezt a tevékenységet. Jelenleg is ingyen csinálják.

**Tóth Balázs alpolgármester** rámutatott: Az önkormányzat mindkét pályázatba – ebbe és a könyvtáréba is - egy „féket tett”, ugyanis igaz, hogy 100 %-os támogatottságúak, de egyrészt utófinanszírozásúak, másrészt a korábbi évek tapasztalatai alapján a fenntartási kötelezettség egyre nagyobb terhet jelent az önkormányzatnak. Ezért kérték az intézményeket, minél alacsonyabbra vegyék a pályázati összeget. Az iskola csökkenő gyermeklétszáma miatt minden eszközt meg kell ragadni, hogy népszerűvé, vonzóvá tegyék az intézményt a térségben élő gyermekek számára azzal, hogy a jó képességű gyerekek lehetőséget kapnak tehetséggondozásra. Bízik abban, hogy eredményes lesz a pályázat, ami 1,5 évig tart.

**Galambos István tanácsnok** a tehetséggondozásban résztvevő gyermekek számát (37) alacsonynak tartotta. Megkérdezte, 200 eFt jut egy gyermekre?

**Sejberné Szabó Marianna igazgatóhelyettes** rámutatott: A tehetséggondozás nem történhet tömegesen. Egy gyermekre nem jut 200 eFt, mert kb. 1,5 mFt a pedagógusok képzése, emellett eszközbeszerzés, anyagköltség is van a pályázatban.

**Dr. Pataky Pál tanácsnok** örült annak, hogy kidolgozta az intézmény a pályázatot. A határozati javaslatnak megfelelően egyetértett azzal, hogy a tehetséges gyermekekre is fordítani kell pénzt. Megkérdezte hány pedagógus vesz részt a projektben?

**Sejberné Szabó Marianna igazgatóhelyettes:** 9-12 pedagógus vállalta úgy a részvételt, hogy viszi tovább a programot akkor is ha már nem lesz rá pénz.

**Tóth Balázs alpolgármester** több kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül -, egyhangúlag egyetértett, majd meghozta a következő határozatot:

**144/2012.(V.17.) számú képviselő-testületi határozat:**

Vasvár Város Önkormányzata Képviselő-testülete **a TÁMOP 3.4.3-11/2. számú, az „Iskolai tehetséggondozás” című kiírásra** pályázatot nyújt be, amely a fenntartásában lévő Kardos László Általános Iskolában valósul meg.

A pályázat költségvetését bruttó 7.495.000,-Ft összegben állapítja meg az előterjesztésben foglalt tartalmú megbontással, indikátor-vállalásokkal és fenntarthatósággal megegyezően.

**Felelős:** Kovács Tilda polgármester

**Határidő:** azonnal

1. **napirendi pont:**

**Dr. Bendefy László Városi Könyvtár a Társadalmi Megújulás Operatív Program „Tudásdepó-Expressz” – A könyvtári hálózat nem formális és informális képzési szerepének erősítése az élethosszig tartó tanulás érdekében” című TÁMOP-3.2.4.A-11/1 kódszámú pályázaton való részvételének megtárgyalása**

**Tóth Balázs alpolgármester** elmondta, hogy az Európai Uniós pályázatokon a könyvtár nehezen tud részt venni. Kettő pályázata lett volna az intézménynek, de előzetes egyeztetés után – tekintettel arra, hogy az előfinanszírozás miatt óvatosnak kell lennie az önkormányzatnak - a Társadalmi Megújulás Operatív Program „Tudásdepó-Expressz” – A könyvtári hálózat nem formális és informális képzési szerepének erősítése az élethosszig tartó tanulás érdekében” című TÁMOP-3.2.4.A-11/1 kódszámú pályázat került kidolgozásra.

**Gyöngyösi Zsuzsanna igazgatónő** elmondta, hogy a pályázat kötelező eleme olyan jellegű foglalkozás tervezése, amely 3 éves kortól a középiskolás korig az intézményekben jelenleg is megvan, csak igyekeznek ők azt színesebbé tenni. A pályázat fő elve a honismeret, a népi hagyományok ápolása. A szövegértési programsorozat is a mese, a vasvári tó legendája köré épülne, minden korcsoportnak az életkori sajátosságainak figyelembevételével. A pályázat a város intézményeinek összefogásával valósul meg. Ismertette, hogy milyen elemeket szeretnének megvalósítani. A minimális összeg 10 mFt, ezzel szeretnének pályázni. Ezt követően a fenntarthatóságot ismertette.

**Tóth Balázs alpolgármester** több kérdés, hozzászólás nem lévén szavazásra tette fel a határozati javaslatot.

Képviselő-testület a határozati javaslattal 6 igen szavazattal – ellenszavazat és tartózkodás nélkül -, egyhangúlag egyetértett, majd meghozta a következő határozatot:

**145/2012.(V.17.) számú képviselő-testületi határozat:**

Vasvár Város Önkormányzata Képviselő-testülete hozzájárul ahhoz, hogy a Dr. Bendefy László Városi Könyvtár a Társadalmi Megújulás Operatív Program „Tudásdepó-Expressz” – A könyvtári hálózat nem formális és informális képzési szerepének erősítése az élethosszig tartó tanulás érdekében” című TÁMOP-3.2.4.A-11/1 kódszámú kiírásra pályázatot nyújtson be.

A pályázat költségvetését bruttó 10.308.660,-Ft összegben állapítja meg az előterjesztésben foglalt tartalmú megbontással és fenntarthatósággal megegyezően.

Az öt éves fenntartási időszakra vonatkozóan nem hoz olyan döntést, amely a projekt vonatkozásában a fenntartási kötelezettség biztosításának lehetőségét akadályozná.

**Felelős:** Kovács Tilda polgármester

**Határidő:** azonnal

**Tóth Balázs alpolgármester** több tárgy nem lévén az ülést berekesztette.

K.m.e.

 KOVÁCS TILDA Dr. ÓDOR ILDIKÓ

 polgármester jegyző